Lily-myn: Soektog na myners se oorskot hervat‘n Lugfoto van die ineenstorting op 5 Februarie 2016 van Vantage Goldfields se Lily-myn. Foto: JacarandaFM via Mpumalanga EMS Die soektog na drie myners wat in Februarie 2016 ondergronds vasgekeer is in die Lily-myn in Barberton, Mpumalanga, word in September voortgesit. Die drie mynwerkers, Pretty Nkambule, Solomon Nyerende en Yvonne Mnisi, is in ‘n skeepshouer vasgekeer toe ‘n storting plaasgevind het. Rob Devereux, Lily-myn se sakereddingspraktisyn, het aan African News Agency gesê die maatskappy het uiteindelik befondsing van die Kanadese maatskappy Galane Gold verseker. Devereux het gesê reddingswerkers moet verskeie stappe volg om die oorskot van die werkers na die oppervlak te bring. Volgens Devereux het Lily nog nie die fondse van Galane Gold ontvang nie omdat hulle nog deur prosesse gaan en kontrakte teken. Reddingspogings is destyds kort ná die voorval van stapel gestuur, maar is later gestaak omdat die myn onveilig verklaar is. Lily-mynwerkers het sedert die voorval vrywillige pakkette geneem en die maatskappy verlaat. Devereux het Donderdag gesê die myn het nog steeds nie vir ander werkers hul uitstaande lone vir April en Mei 2016 betaal nie. Devereux meen die geld van Galane Gold sal gebruik word om werkers te betaal en die myn weer in werking te stel sodra die reddingspoging verby is. “Sodra ons die geld ontvang, sal ons die mense betaal en hulle sal dan weer begin werk. Ons sal ook voorkeur gee aan huidige werkers wanneer die mynbedrywighede weer begin,” het hy gesê. Thabo Mokoena, Cosatu se provinsiale sekretaris, het gesê die vakbondfederasie is nie bewus van die feit dat Lily-myn geld by ŉ maatskappy verseker het nie. Hy het ook bevestig die departement van minerale hulpbronne het R200 000 aan elke slagoffer se familie betaal soos verlede jaar belowe is.